《杂歌谣辞 郑樱桃歌》
唐代·李颀

石季龙，僭天禄。擅雄豪，美人姓郑名樱桃。樱桃美颜香且泽，娥娥侍寝专宫掖。

后庭卷衣三万人，翠眉清镜不得亲。官军女骑一千匹，繁花照耀漳河春。

织成花映红纶巾，红旗掣曳卤簿新。鸣鼙走马接飞鸟，铜驮琴瑟随去尘。

凤阳重门如意馆，百尺金梯倚银汉。自言富贵不可量，女为公主男为王。

赤花双簟珊瑚床，盘龙斗帐琥珀光。淫昏伪位神所恶，灭石者陵终不误。

邺城苍苍白露微，世事翻覆黄云飞。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。